Valke slaan toe op geldskieter(Argieffoto) ŉ Vrou (61) verskyn na verwagting Maandag in die landdroshof op Upington nadat sy glo die bankkaarte van mense aan wie sy geld geleen het, onwettig gehou het. Nomthandazo Mnisi, woordvoerder, sê die vrou is Vrydagoggend aangekeer ná ŉ wenk dat sy kaarte van die Suid-Afrikaanse agentskap vir maatskaplike sekerheid (Sassa) en ID’s van inwoners gehad het. Sy het vermoedelik ŉ onwettige geldleenonderneming bedryf. Mnisi sê ŉ soek-en-beslagleggingsoperasie is gedoen waartydens op vier Sassa-kaarte, 12 bankkaarte en twee betaalkaarte beslag gelê is. “Die ondersoek het daarop gedui dat die verdagte die items onwettig gehou het om betaling te verseker van lenings wat die Nasionale Kredietwet oortree.”